(402)

Mar a leagtar amach in aithris (109) agus aithris (110), bhí tréithe fisiciúla agus teicniúla comhchosúla ag na ceanglóirí uile agus na húsáidí deiridh bunúsacha céanna. Mar a tugadh le fios cheana in aithris (151), ní gá go mbeadh gach cineál táirge inmhalartaithe go hiomlán fad is atá na buntréithe fisiceacha agus teicniúla céanna agus na bunúsáidí deiridh céanna ag gach cineál. Thairis sin, léirigh an t-imscrúdú mar a leagtar amach in aithris (47) go ndearna an tAontas ceanglóirí caighdeánacha agus neamhchaighdeánacha a tháirgeadh agus a dhíol, agus chomh maith leis sin go ndearna na táirgeoir onnmhairiúcháin ceanglóirí caighdeánacha agus neamhchaighdeánacha a onnmhairiú chuig tionscal an Aontais. Léirigh an t-imscrúdú freisin go raibh forluí ann maidir le feidhmeanna úsáide deiridh. Dhíol tionscal an Aontais ceanglóirí le haghaidh feidhmeanna agus earnálacha éagsula. D’ainneoin leibhéal íseal comhoibriithe, dheimhnigh an Coimisiún go mbíonn na hallmhairí dumpáilte in iomaíocht le díolacháin thionscal an Aontais maidir leis na húsáidí agus na feidhmeanna céanna. Fiú dá mba rud é go raibh leibhéal na gceanglóirí speisialta íseal i sampla na honnmhaireoirí comhoibritheacha, léirigh fianaise sa chomhad go bhfuil acmhainneachtaí ag na táirgeoirí onnmhairiúcháin Síneacha ceanglóirí neamhchaighdeánacha a tháirgeadh agus a onnmhairiú (le linn aonaigh, mar shampla, bhí réimse ceanglóirí neamhchaighdeánacha arna dtairiscint ag táirgeoir onnmhairiúcháin Síneacha agus bhí ceanglóirí á dtáirgeadh ag roinnt táirgeoir onnmhairiúcháin Síneacha le haghaidh an tionscail mhótarfheithiclí). Sa sampla de tháirgeoirí an Aontais, bhí cuideachtaí ann a rinne ionadaíocht chothrom ar dhíolacháin ceanglóirí caighdeánacha agus neamhchaighdeánacha araon. Formhór na gcuideachtaí sa sampla, bhí siad ag táirgeadh ceanglóirí caighdeánacha agus ceanglóirí speisialta araon; ní raibh ann ach aon chuideachta amháin a bhí dírithe ar cheanglóirí speisialta agus ceann amháin eile a bhí dírithe ar cheanglóirí caighdeánacha. Mar a luadh in aithris (36) leis an sampla de thionscal an Aontais áirithíodh meascán mór cineálacha táirgí. Na cineálacha táirge a allmhairíodh ó tháirgeoirí onnmhairiúcháin Síneacha, mheaitseáil siad le breis agus 90 % de chineálacha táirgí arna dtáirgeadh agus arna ndíol ag táirgeoirí sampláilte de chuid an Aontais agus san áireamh ansin bhí comparáid idir phraghsanna na gceanglóirí caighdeánacha agus neamhchaighdeánacha a léirigh i gcónai sladghearradh agus tearcdhíol suntasach. Gan dochar don fhíoras go bhfuil gá le hanailís díobhála a dhéanamh ar leibhéal thionscal an Aontais, thug an Coimisiún faoi deara go raibh treochtaí laghdaithe maidir leis an méid táirgeachta agus an méid díolachán chomh maith le corrlaigh bhrabúis ag gach táirgeoir de chuid an Aontais, lena n-áirítear táirgeoirí a tháirgeann ceanglóirí speisialta gan beann ar an meascán táirge. Léirigh sé sin go ndearna allmhairí ón tSín difear do gach táirgeoir de chuid an Aontais a roghnaíodh sa sampla. Ina theannta sin, mar a leagtar amach in aithris (552), tá fianaise ann nach raibh táirgeoir de chuid an Aontais in ann a dtáirgeadh ná a ndíolachán a leathnú ar cheangail chaighdeánacha mar gheall ar allmhairí Síneacha a bheith ag feidhmiú brú praghsanna ar mhargadh an Aontais. Ar leibhéal maicreacnamaíoch, an chuid is mó de tháirgeoirí an Aontais a chuir sonraí aonair ar fáil, is ag táirgeadh ceanglóirí caighdeánacha agus speisialta a bhí siad. Le meathlúchán táscairí díobhála maicreacnamaíocha agus ag an am céanna le méadú ar allmhairí ón tSín, chomh maith le treocht anuas ar na táscairí micreacnamaíocha maidir le gach táirgeoir sampláilte de chuid an Aontais, léirítear go raibh iomaíocht sa mhargadh idir tionscal an Aontais agus allmhairí ón tSín ar leibhéal an táirge comhchosúil agus níor dheimhnigh an t-imscrúdú na héilimh ina choinne sin a rinneadh ina leith. Is cruthúnas é sin ar an díobháil ábhartha a bhain do thionscal an Aontais. Níor chuir CCCME ná CEFA aon fhaisnéis bhreise ná fianaise bhreise ar fáil a mbeadh bonn cirt léi anailís ar leith a dhéanamh le haghaidh ceanglóirí chaighdeánacha ar thaobh amháin agus ceanglóirí neamhchaighdeánacha ar an taobh eile. Dá bhrí sin, diúltaíodh do na héilimh sin.